               EUROPSKA KOMISIJA
            Bruxelles, 7.10.2020.
            COM(2020) 637 final
            Preporuka za
            ODLUKU VIJEĆA
            o ovlaštenju Komisije za otvaranje pregovora u ime Europske unije radi sklapanja Sporazuma o ribarstvu s Ujedinjenom Kraljevinom Velike Britanije i Sjeverne Irske i Kraljevinom Norveškom

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Nakon povlačenja Ujedinjene Kraljevine Velike Britanije i Sjeverne Irske (dalje u tekstu: Ujedinjena Kraljevina) iz Europske unije određeni broj ribljih stokova u Sjevernome moru više se ne može smatrati stokovima koje bilateralno dijele samo Europska unija i Kraljevina Norveška. Ti se stokovi nalaze u vodama Unije i vodama pod suverenitetom i jurisdikcijom Ujedinjene Kraljevine i Kraljevine Norveške.

               U skladu s člankom 63. stavkom 1. Konvencije Ujedinjenih naroda o pravu mora
                  1
                i s obzirom na sveukupni odnos Europske unije, Ujedinjene Kraljevine i Kraljevine Norveške, važno je zajednički osigurati kontinuirano odgovorno ribarstvo kojim se omogućava dugoročno očuvanje i održivo iskorištavanje živih morskih resursa.

               U tu svrhu Europska unija želi sklopiti sporazum o ribarstvu s Ujedinjenom Kraljevinom i Kraljevinom Norveškom.

               Trebalo bi stoga pokrenuti pregovore s Ujedinjenom Kraljevinom i Kraljevinom Norveškom u cilju sklapanja sporazuma između Europske unije i Ujedinjene kraljevine i Kraljevine Norveške.

               •Dosljednost s postojećim odredbama politike u tom području

               U skladu s ciljevima utvrđenima u Uredbi (EU) br. 1380/2013
                  2
                Europskog parlamenta i Vijeća o zajedničkoj ribarstvenoj politici (ZRP), u Sporazumu bi trebalo utvrditi okvir za upravljanje dijeljenim ribljim stokovima te uvjete pristupa vodama i resursima. Njime bi se trebalo omogućiti kontinuirano odgovorno ribarstvo kojim se osigurava dugoročno očuvanje i održivo iskorištavanje morskih bioloških resursa, u skladu s relevantnim načelima međunarodnog prava.

               Odredbe o ribarstvu trebale bi obuhvaćati suradnju u oblikovanju mjera za održivo iskorištavanje i očuvanje resursa, uključujući izbjegavanje odbacivanja ulova. Te bi mjere trebale biti nediskriminirajuće te bi se trebale temeljiti na znanstvenom pristupu koji je u skladu s ciljem postizanja najvišeg održivog prinosa za dotične stokove. Sporazum bi trebao sadržavati odredbe o suradnji u kontroli i izvršenju, prikupljanju podataka i znanstvenom savjetovanju.

               •Dosljednost u odnosu na druge politike Unije

               Pregovori će se voditi tijekom cijelog postupka uz savjetovanje sa svim zainteresiranim službama Komisije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravnu osnovu za odluku pruža Ugovor o funkcioniranju Europske unije (UFEU), dio peti – Vanjsko djelovanje Unije, glava V. – Međunarodni sporazumi, članak 218. u kojima je utvrđen postupak za pregovaranje o sporazumima između Unije i trećih zemalja i njihovo sklapanje.

               •Supsidijarnost (za neisključivu nadležnost)

               Nije primjenjivo (isključiva nadležnost).

               •Proporcionalnost

               Odluka je proporcionalna cilju.

               •Odabir instrumenta

               Instrument je predviđen člankom 218. stavcima 3. i  4. UFEU-a.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

               Nije primjenjivo.

               •Savjetovanja s dionicima

               Nije primjenjivo.

               •Prikupljanje i primjena stručnog znanja

               Nije primjenjivo.

               •Procjena učinka

               Nije primjenjivo.

               •Primjerenost i pojednostavnjenje propisa

               Nakon povlačenja Ujedinjene Kraljevine Velike Britanije i Sjeverne Irske (dalje u tekstu: Ujedinjena Kraljevina) iz Europske unije određeni broj ribljih stokova u Sjevernome moru više se ne može smatrati stokovima koje bilateralno dijele samo Europska unija i Kraljevina Norveška. Ti se stokovi nalaze u vodama Unije i vodama pod suverenitetom i jurisdikcijom Ujedinjene Kraljevine i Kraljevine Norveške.

               U skladu s člankom 63. stavkom 1. Konvencije Ujedinjenih naroda o pravu mora
                  3
                Europska unija, Ujedinjena Kraljevina i Kraljevina Norveška trebale bi se dogovoriti o mjerama potrebnima za koordinaciju i osiguravanje očuvanja i razvoja dotičnih stokova u Sjevernome moru.

               U tu svrhu Europska unija želi sklopiti sporazum o ribarstvu (dalje u tekstu „Sporazum”) s Ujedinjenom Kraljevinom i Kraljevinom Norveškom.

               •Temeljna prava

               Nije primjenjivo.

               4.UTJECAJ NA PRORAČUN

               Nije primjenjivo.

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

               Nije primjenjivo.

               •Dokumenti s objašnjenjima (za direktive)

               Nije primjenjivo.

               •Detaljno obrazloženje posebnih odredaba prijedloga

               Komisija preporučuje sljedeće:

               — Vijeće bi trebalo ovlastiti Komisiju za otvaranje i vođenje pregovora radi sklapanja Sporazuma o ribarstvu s Ujedinjenom Kraljevinom Velike Britanije i Sjeverne Irske i Kraljevinom Norveškom,

               — Komisiju bi trebalo imenovati pregovaračem Unije o tom pitanju,

               — Komisija bi trebala voditi pregovore uz savjetovanje s posebnim odborom, kako je utvrđeno u UFEU-u,

               — Vijeće bi trebalo odobriti pregovaračke smjernice iz Priloga ovoj Preporuci.

               Preporuka za

               ODLUKU VIJEĆA

               o ovlaštenju Komisije za otvaranje pregovora u ime Europske unije radi sklapanja Sporazuma o ribarstvu s Ujedinjenom Kraljevinom Velike Britanije i Sjeverne Irske i Kraljevinom Norveškom

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 218. stavke 3. i 4.,

               uzimajući u obzir preporuku Europske komisije,

               budući da:

               (1)Nakon povlačenja Ujedinjene Kraljevine Velike Britanije i Sjeverne Irske (dalje u tekstu: Ujedinjena Kraljevina) iz Europske unije određeni broj ribljih stokova u Sjevernome moru više se ne može smatrati stokovima koje bilateralno dijele samo Europska unija i Kraljevina Norveška. Ti se stokovi nalaze u vodama Unije i vodama pod suverenitetom i jurisdikcijom Ujedinjene Kraljevine i Kraljevine Norveške,

               (2)U skladu s člankom 63. stavkom 1. Konvencije Ujedinjenih naroda o pravu mora
                  4
                i s obzirom na sveukupni odnos Europske unije, Ujedinjene Kraljevine i Kraljevine Norveške, važno je zajednički osigurati kontinuirano odgovorno ribarstvo kojim se omogućava dugoročno očuvanje i održivo iskorištavanje živih morskih resursa.

               (3)U tu svrhu Europska unija želi sklopiti sporazum o ribarstvu s Ujedinjenom Kraljevinom i Kraljevinom Norveškom,

               (4)Trebalo bi stoga pokrenuti pregovore s Ujedinjenom kraljevinom i Kraljevinom Norveškom u cilju sklapanja sporazuma između Europske unije i Ujedinjene Kraljevine i Kraljevine Norveške.

               DONIJELO JE OVU ODLUKU:

               Članak 1.

               Komisija se ovlašćuje za otvaranje pregovora s Ujedinjenom Kraljevinom Velike Britanije i Sjeverne Irske i Kraljevinom Norveškom radi sklapanja sporazuma o ribarstvu.

               Članak 2.

               Ti se pregovori vode uz savjetovanje s Radnom skupinom Vijeća za vanjsku ribarstvenu politiku na temelju pregovaračkih smjernica Vijeća utvrđenih u Prilogu ovoj Odluci.

               Članak 3.

               Ova je Odluka upućena Komisiji.

               Sastavljeno u Bruxellesu

                     Za Vijeće

                     Predsjednik

                     (1)

                        Konvencija Ujedinjenih naroda o pravu mora SL L 179, 23.6.1998., str. 3.

                     (2)

                        SL L 354, 28.12.2013., str. 22.

                     (3)

                        Konvencija Ujedinjenih naroda o pravu mora SL L 179, 23.6.1998., str. 3.

                     (4)

                        Konvencija Ujedinjenih naroda o pravu mora SL L 179, 23.6.1998., str. 3.

    ---documentbreak---

               EUROPSKA KOMISIJA
            Bruxelles, 7.10.2020.
            COM(2020) 637 final
            PRILOG

            Preporuci zaODLUKU VIJEĆA
            o ovlaštenju Komisije za otvaranje pregovora u ime Europske unije radi sklapanja Sporazuma o ribarstvu s Ujedinjenom Kraljevinom Velike Britanije i Sjeverne Irske i Kraljevinom Norveškom

               PRILOG

               Pregovaračke smjernice za sporazum o ribarstvu s Ujedinjenom Kraljevinom Velike Britanije i Sjeverne Irske i Kraljevinom Norveškom

               I.OPĆI KONTEKST I SVRHA SPORAZUMA O RIBARSTVU

               Nakon povlačenja Ujedinjene Kraljevine Velike Britanije i Sjeverne Irske (dalje u tekstu: Ujedinjena Kraljevina) iz Europske unije određeni broj ribljih stokova u Sjevernome moru više se ne može smatrati stokovima koje bilateralno dijele samo Europska unija i Kraljevina Norveška. Ti se stokovi nalaze u vodama Unije i vodama pod suverenitetom i jurisdikcijom Ujedinjene Kraljevine i Kraljevine Norveške.

               U skladu s člankom 63. stavkom 1. Konvencije Ujedinjenih naroda o pravu mora
                  1
                Europska unija, Ujedinjena Kraljevina i Kraljevina Norveška trebale bi se dogovoriti o mjerama potrebnima za koordinaciju i osiguravanje očuvanja i razvoja dotičnih stokova u Sjevernome moru.

               U tu svrhu Europska unija želi sklopiti sporazum o ribarstvu (dalje u tekstu „Sporazum”) s Ujedinjenom Kraljevinom i Kraljevinom Norveškom.

               II.SADRŽAJ SPORAZUMA O PARTNERSTVU

               1.Sporazumom bi trebalo utvrditi okvir za upravljanje dijeljenim ribljim stokovima i uvjete pristupa vodama i resursima. Njime bi se trebalo omogućiti kontinuirano odgovorno ribarstvo kojim se osigurava dugoročno očuvanje i održivo iskorištavanje morskih bioloških resursa, u skladu s relevantnim načelima međunarodnog prava.

               2.Odredbe o ribarstvu trebale bi obuhvaćati suradnju u oblikovanju mjera za održivo iskorištavanje i očuvanje resursa, uključujući izbjegavanje odbacivanja ulova. Te bi mjere trebale biti nediskriminirajuće te bi se trebale temeljiti na znanstvenom pristupu koji je u skladu s ciljem postizanja najvišeg održivog prinosa za dotične stokove. Sporazum bi trebao sadržavati odredbe o suradnji u kontroli i izvršenju, prikupljanju podataka i znanstvenom savjetovanju.

               3.Sporazum bi trebao sadržavati aranžmane za očuvanje ribolovnih aktivnosti Unije i izbjegavanje gospodarskih poremećaja ribolovnih aktivnosti stranaka Sporazuma.

               4.Odredbama Sporazuma trebali bi se poštovati postojeći uvjeti uzajamnog pristupa i udjeli u kvotama, na temelju dosadašnje aktivnosti flote Unije kako je predviđeno Okvirnim sporazumom o ribarstvu između Europske unije i Kraljevine Norveške
                  2
                i stoga:

               1.podržati kontinuirani uzajamni pristup plovila Unije, Ujedinjene Kraljevine i Norveške vodama Unije, Ujedinjene Kraljevine i Kraljevine Norveške;

               2.održavati stabilne udjele u kvotama koji se mogu prilagoditi samo uz suglasnost stranaka na koje se to izravno odnosi;

               3.uključiti načine prijenosa i razmjene kvota te utvrđivanja godišnjih ili višegodišnjih ukupnih dopuštenih ulova ili ograničenja napora na temelju dugoročnih strategija upravljanja;

               4.organizirati postupke za dobivanje odobrenja za ribolov i utvrditi odredbe kojima se osigurava jednako postupanje i usklađenost, uključujući zajedničke aktivnosti kontrole i inspekcije;

               5.uspostaviti odgovarajući institucionalni okvir za suradnju u očuvanju i upravljanju dijeljenim ribljim stokovima.

               6.Sporazum bi trebalo sklopiti na vrijeme kako bi se mogao upotrijebiti za utvrđivanje ribolovnih mogućnosti za prvu godinu nakon isteka prijelaznog razdoblja na temelju Sporazuma o povlačenju.

                     (1)

                        Konvencija Ujedinjenih naroda o pravu mora SL L 179, 23.6.1998., str. 3.

                     (2)

                        SL L 226, 29. kolovoza 1980., str. 47.


               EUROPSKA KOMISIJA
            Bruxelles, 20.10.2020.
            COM(2020) 658 final
            Preporuka za
            ODLUKU VIJEĆA
            o izmjeni Odluke Vijeća od 23. studenoga 1998. o pitanjima deviznog tečaja koja se odnose na CFA franak i komorski franak (98/683/EZ)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Francuska i države Zapadnoafričke ekonomske i monetarne unije (UEMOA) sudjelovale su 2019. u raspravi o reformi svoje suradnje u pitanjima deviznog tečaja. Njihova se suradnja trenutačno temelji na sporazumu o suradnji od 4. prosinca 1973. i povezanom sporazumu o jamstvu koji je potpisan 1973. te izmijenjen 2005. i 2014. Svrha je te reforme pomoći u modernizaciji UEMOA i olakšati njegovo postupno proširenje na druge države Gospodarske zajednice zapadnoafričkih država (CEDEAO).

                  Rasprave između Francuske i država UEMOA o njihovoj postojećoj suradnji dovele su do zajedničkog prijedloga za reformu funkcioniranja UEMOA. Reforma se temelji na četiri cilja. Prvo, promjena naziva „CFA franak” u „ECO” negdje u 2020. Drugi cilj je ukidanje obveze država UEMOA da centraliziraju devizne pričuve na računu francuske riznice. Treći se cilj odnosi na povlačenje Francuske iz tijela UEMOA nadležnih za odlučivanje. Četvrti cilj je usporedno otvaranje dijaloga između odgovarajućih tijela i uvođenje mehanizama za nadzor rizika.

                  Kako bi se ta reforma realizirala, Francuska je 22. prosinca 2019. potpisala novi sporazum o suradnji sa svojim partnerima u UEMOA-u koji će stupanjem na snagu zamijeniti postojeći sporazum od 4. prosinca 1973. Taj novi sporazum bit će popraćen sporazumom o jamstvu koji će se sklopiti sa Središnjom bankom zapadnoafričkih država (BCEAO). Napominje se da reforma ne utječe na osnovne značajke postojeće suradnje u pitanjima deviznog tečaja između Francuske i država UEMOA. Konkretno, riječ je o održavanju konvertibilnosti između eura i CFA franka po fiksnom paritetu uz potporu neograničenog i bezuvjetnog proračunskog jamstva Francuske.

                  Postojeći i budući sporazum o suradnji između Francuske i država UEMOA ne može se promatrati odvojeno od prava Unije. Od uvođenja eura Unija ima isključivu nadležnost za pitanja monetarne politike i deviznog tečaja za države članice čija je valuta euro. Francuska je država članica čija je valuta euro od 1. siječnja 1999. U skladu s člankom 2. UFEU-a, kada je Ugovorima Uniji dodijeljena isključiva nadležnost u određenom području, samo Unija može obavljati zakonodavnu aktivnosti i donositi pravno obvezujuće akte. Države članice to mogu činiti samostalno samo ako ih za to ovlasti Unija. U skladu s člankom 109. stavkom 3. Ugovora o osnivanju Europske zajednice, Vijeće je u svojoj Odluci od 23. studenoga 1998. (98/683/EZ) ovlastilo Francusku da i nakon zamjene francuskog franka eurom nastavi primjenjivati postojeće sporazume o pitanjima deviznog tečaja s UEMOA-om, CEMAC-om i Komorima. Iako je Francuskoj odobreno da nastavi s postojećim sporazumima, ona nije bila ovlaštena zamijeniti te sporazume novima. To vrijedi čak i ako bi glavni cilj i pravni režim kojim se uređuje tečajna suradnja između Francuske i njezinih partnera u UEMOA-u, CEMAC-u i Komorima bili slični, tj. osigurati konvertibilnost između valuta tih subjekata i eura uz potporu proračunskog jamstva francuske države.

                  Kako bi se osigurala usklađenost s isključivom nadležnošću na temelju prava Unije i pružila pravna sigurnost, potrebno je izmijeniti Odluku Vijeća od 23. studenoga 1998. Time će se Francuskoj odobriti sklapanje novog sporazuma o suradnji kojim će se zamijeniti postojeći sporazum od 4. prosinca 1973. Osigurat će se i da Francuska Republika može sklopiti nove sporazume s drugim afričkim partnerima kojima će zamijeniti postojeće sporazume. Osim toga, trebalo bi ažurirati nekoliko drugih odredbi te odluke Vijeća kojima se uređuje sustav obavješćivanja i odobravanja kako bi se njihova primjena proširila na sve nove sporazume kojima se zamjenjuju postojeći sporazumi s UEMOA-om ili bilo kojim drugim partnerima.

               •Dosljednost u odnosu na druge politike Unije

                  Nije izgledno da će ti sporazumi bitno utjecati na provedbu jedinstvene monetarne i tečajne politike europodručja. Jamstvo konvertibilnosti za CFA franak i komorski franak temelji se na proračunskoj obvezi Francuske Republike. Iako to predstavlja fiskalni rizik za Francusku u slučaju da UEMOA aktivira jamstvo, nije izgledno da će imati bitan učinak na fiskalni položaj Francuske.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna osnova za donošenje ove preporuke je članak 219. stavak 3. UFEU-a (bivši članak 109. stavak 3. Ugovora o osnivanju Europske zajednice). Potonji je upotrijebljen za donošenje Odluke Vijeća od 23. studenoga 1998. o pitanjima deviznog tečaja koja se odnose na CFA franak i komorski franak (98/683/EZ). Člankom 219. stavkom 3. UFEU-a predviđa se da Vijeće, na preporuku Komisije i nakon savjetovanja s Europskom središnjom bankom, odlučuje o modalitetima za vođenje pregovora i sklapanje takvih sporazuma o pitanjima deviznog režima s jednom ili više trećih zemalja.

               •Supsidijarnost (za neisključivu nadležnost)

                  Načelo supsidijarnosti nije primjenjivo jer se to pitanje odnosi na isključivu nadležnost Unije u pitanjima monetarne politike i deviznog tečaja.

               •Proporcionalnost

               Cilj je predložene preporuke za odluku Vijeća ovlastiti Francusku za sklapanje novog sporazuma o suradnji kojim se zamjenjuje postojeći sporazum s UEMOA-om od 4. prosinca 1973. Osigurat će se i da Francuska Republika može sklopiti nove sporazume s drugim afričkim partnerima kojima će zamijeniti postojeće sporazume. Osim toga, ažurira se nekoliko drugih odredbi te odluke Vijeća kojima se uređuje sustav obavješćivanja i odobravanja kako bi se njihova primjena proširila na sve nove sporazume s UEMOA-om ili bilo kojim drugim partnerima kojima se zamjenjuju postojeći sporazumi. U tu se svrhu preporukom predviđaju ciljane izmjene kojima se osigurava takva dodjela ovlasti Francuskoj, koje ne prelaze ono što je potrebno za ostvarivanje prethodno navedenog cilja.

               •Odabir instrumenta

                  Kada je potrebno pregovarati o sporazumima koji se odnose na pitanja povezana s pitanjima monetarnog ili deviznog režima, člankom 219. stavkom 3. UFEU-a propisuje se upotreba preporuke Komisije Vijeću za utvrđivanje odgovarajućih modaliteta za vođenje pregovora i sklapanje takvih sporazuma.

               •Detaljno obrazloženje posebnih odredaba prijedloga

                  Preporuka Komisije Vijeću sadržava dva članka.

                  Prvim člankom predviđene su izmjene naslova i članaka 3., 4. i 5. Odluke Vijeća od 23. studenoga 1998.

                  Izmjenom naslova i članka 3. te odluke odražava se moguće buduće preimenovanje CFA franka i komorskog franka. Stoga se upućivanja na CFA franak zamjenjuju općenitim terminom valuta predmetnih monetarnih unija. Isto vrijedi i za komorski franak s općenitim upućivanjem na valutu Komorâ.

                  Izmjenama članaka 4. i 5. te odluke Francuskoj se odobrava zamjena postojećih sporazuma s UEMOA-om, CEMAC-om i Komorima novim sporazumima o pitanjima deviznog tečaja te se na sve nove sporazume primjenjuju ista pravila u pogledu sudjelovanja nadležnih tijela Unije kao i na postojeće, kako bi se osigurao kontinuitet primjenjivog sustava obavješćivanja i odobravanja koji je Vijeće utvrdilo 1998.

                  Drugim se člankom osigurava da se odluka upućena Francuskoj primjenjuje od dana priopćenja odluke Vijeća Francuskoj Republici.

               Preporuka za

               ODLUKU VIJEĆA

               o izmjeni Odluke Vijeća od 23. studenoga 1998. o pitanjima deviznog tečaja koja se odnose na CFA franak i komorski franak (98/683/EZ)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 219. stavak 3.,

               uzimajući u obzir preporuku Europske komisije,

               uzimajući u obzir mišljenje Europske središnje banke(
                  1
               ),

               budući da:

               (1)Unija ima isključivu nadležnost za pitanja monetarne politike i deviznog tečaja u državama članicama čija je valuta euro. Kada je Ugovorima u određenom području isključiva nadležnost dodijeljena Uniji, samo Unija može obavljati zakonodavnu aktivnosti i donositi pravno obvezujuće akte, a države članice to mogu same činiti samo ako ih za to ovlasti Unija.

               (2)U skladu s člankom 219. stavkom 3. Ugovora, Vijeće utvrđuje odgovarajuće modalitete za vođenje pregovora i sklapanje takvih sporazuma koji se odnose na pitanja povezana s pitanjima monetarnog ili deviznog režima.

               (3)Prije uvođenja eura Francuska je sklopila nekoliko sporazuma s UEMOA-om (Union économique et monétaire ouest-africaine), CEMAC-om (Communauté économique et monétaire de l’Afrique Centrale) i Komorima, čiji je cilj bio zajamčiti konvertibilnost CFA franka i komorskog franka u francuski franak po fiksnom paritetu(
                  2
               ). Nakon zamjene francuskog franka eurom 1. siječnja 1999. Vijeće je ovlastilo Francusku da nastavi s takvim postojećim sporazumima („postojeći sporazumi”) u vezi s pitanjima deviznog tečaja s UEMOA-om, CEMAC-om i Komorima u skladu s okvirom utvrđenim Odlukom Vijeća od 23. studenoga 1998. (98/683/EZ) („Odluka Vijeća”)(
                  3
               ).

               (4)U skladu s člancima 4. i 5. Odluke 98/683/EZ, Francuska može pregovarati i dogovarati se o izmjenama postojećih sporazuma kojima se zadržava ili mijenja priroda ili područje primjene postojećih sporazuma.

               (5)Francuska i države UEMOA u postupku su zamjene postojećeg sporazuma od 4. prosinca 1973. novim sporazumom o suradnji koji se odnosi na pitanja deviznog tečaja. Sporazum je potpisan 21. prosinca 2019. Popraćen je novim sporazumom o jamstvu koji će se sklopiti sa Središnjom bankom država UEMOA. Francuska vlada 22. svibnja 2020. podnijela je Nacionalnoj skupštini prijedlog zakona o ratifikaciji novog sporazuma o suradnji.

               (6)Zamjena postojećih sporazuma o pitanjima deviznog tečaja između Francuske, UEMOA, CEMAC-a i Komorâ, koju Francuska i UEMOA trenutačno namjeravaju postići, nije obuhvaćena člancima 4. i 5. Odluke 98/683/EZ. To je slučaj čak i ako priroda i područje primjene takvih novih sporazuma o suradnji ostanu nepromijenjeni, posebno kako bi se osigurala konvertibilnost između eura i valuta UEMOA, CEMAC-a i Komorâ po fiksnoj paritetu uz proračunsku obvezu Francuske.

               (7)Francusku bi trebalo ovlastiti da zamijeni te sporazume koji su na snazi s UEMOA-om, CEMAC-om i Komorima. U skladu s Odlukom Vijeća 98/683/EZ, različiti postojeći postupci trebali bi se nastaviti primjenjivati ovisno o tome utječe li zamjena na prirodu ili područje primjene tih sporazuma ili ne. U oba slučaja bit će potrebno uključiti nadležna tijela Unije u skladu s postojećim sustavom razmjene informacija i odobravanja, ovisno o slučaju, prije nego što se ti sporazumi zamijene novim sporazumima.

               (8)Odluku Vijeća 98/683/EZ trebalo bi stoga na odgovarajući način izmijeniti,

               DONIJELO JE OVU ODLUKU:

               Članak 1.

               Odluka 98/683/EZ mijenja se kako slijedi:

               (1)Naslov se zamjenjuje naslovom „Odluka Vijeća od 23. studenoga 1998. o pitanjima deviznog tečaja koja se odnose na valute UEMOA, CEMAC-a i Komorâ (98/683/EZ)”;

               (2)Članci 3., 4. i 5. zamjenjuju se sljedećim:

               „Članak 3.

               Nadležna francuska tijela redovito obavješćuju Komisiju, Europsku središnju banku i Gospodarski i financijski odbor o provedbi sporazumâ. Francuska tijela obavješćuju Gospodarski i financijski odbor prije promjene pariteta između eura i valuta UEMOA, CEMAC-a ili Komorâ.

               Članak 4.

                Francuska može pregovarati i dogovarati se o izmjenama postojećih sporazuma ili ih može izmijeniti u mjeri u kojoj se priroda ili područje primjene sporazuma ne mijenjaju. O tim promjenama unaprijed obavješćuje Komisiju, Europsku središnju banku i Gospodarski i financijski odbor.

               Članak 5.

               Sve planove za promjenu prirode ili područja primjene tih sporazuma, bilo izmjenom ili zamjenom, Francuska dostavlja Komisiji, Europskoj središnjoj banci i Gospodarskom i financijskom odboru. Za takve je planove potrebno odobrenje Vijeća na temelju preporuke Komisije i nakon savjetovanja s Europskom središnjom bankom.”

               Članak 2.

               Ova je Odluka upućena Francuskoj Republici.

               Sastavljeno u Bruxellesu

                     Za Vijeće

                     Predsjednik

                     (1)

                        […], SL, C XX/XX, D.M.Y.

                     (2)

                        Convention de coopération monétaire du 23 novembre 1972 entre les États membres de la Banque des États de l'Afrique centrale (BEAC) et la République française, kako je izmijenjena; Convention de compted'opérations du 13 mars 1973 entre le ministre de l'Économie et des Finances de la République Française et le Président du Conseil de l'administration de la Banque des États de l'Afrique Centrale, kako je izmijenjena;Accord de coopération du 4 décembre 1973 entre la République française et les Républiques membres de l'union monétaire ouest-africaine, kako je izmijenjena; Convention de compte d'opérations du 4 décembre 1973 entre le ministre de l'Économie et des Finances de la République Française et le Président du conseil des ministres de l'Union monétaire ouest-africaine, kako je izmijenjena; Accord de coopération monétaire du 23 novembre 1979 entre la République française et la République fédérale islamique des Comores, kako je izmijenjena; Convention de compte d'opérations du 23 novembre 1979 entre le ministre de l'Économie et des Finances de la République Française et le ministre des Finances, de l'Économie et du Plan de la République fédérale des Comores, kako je izmijenjena.

                     (3)

                        SL L 320, 28.11.1998., str. 58.–59.


               EUROPSKA KOMISIJA
            Bruxelles, 9.12.2020.
            COM(2020) 787 final
            Preporuka za
            ODLUKU VIJEĆA
            o odobravanju otvaranja pregovora o novom sporazumu o ribarstvu između Europske unije i Kraljevine Norveške

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Komisija predlaže otvaranje pregovora s Norveškom o novom sporazumu o ribarstvu kojim se utvrđuje okvir za upravljanje zajedničkim ribljim stokovima i pristup vodama i resursima.

               S obzirom na povlačenje Ujedinjene Kraljevine iz Europske unije Norveška je izjavila da želi zamijeniti postojeći Sporazum o ribarstvu između Kraljevine Norveške i Europske ekonomske zajednice („Sporazum iz 1980.”). Norveška je u srpnju najavila Komisiji da 15. rujna 2020. namjerava pokrenuti ugovoreni otkazni rok od devet mjeseci radi raskida sporazuma, koji bi u tom slučaju prestao važiti 15. lipnja 2021. Raskidom sporazuma bez njegove zamjene nestala bi pravna osnova za uzajamni pristup vodama, što bi negativno utjecalo na flote EU-a. Međutim, devetomjesečni rok iznimno je kratko razdoblje da Unija utvrdi pregovaračko stajalište i sklopi novi sporazum, a time bi se povećala i nesigurnost.

                  Sporazum iz 1980. glavni je bilateralni sporazum kojim se uređuju odnosi u području ribarstva između Unije i Norveške. Obuhvaća sve stokove kojima se zajednički upravlja u Sjevernome moru, Skagerraku i Kattegatu te pruža pravnu osnovu za godišnja savjetovanja radi utvrđivanja ribolovnih mogućnosti i odlučivanja o drugim aspektima zajedničkog upravljanja, kao što je kontrola. Usko je povezan i s nekoliko drugih sporazuma: Sporazumom iz Porta (koji je sklopljen u vrijeme potpisivanja Sporazuma o EGP-u), Sporazumom o susjedstvu između Švedske i Norveške te Sporazumom o Skagerraku i Kattegatu.

                  Iako će neke ribolovne mogućnosti biti obuhvaćene novim, zasebnim sporazumom između Ujedinjene Kraljevine, Norveške i Unije, drugi riblji stokovi ostat će pod isključivim suverenitetom Unije i Norveške.

                  S obzirom na želju Norveške da se zamijeni Sporazum iz 1980. i u skladu s člankom 63. stavkom 1. Konvencije Ujedinjenih naroda o pravu mora
                     1
                  , Unija i Norveška trebale bi se dogovoriti o mjerama potrebnima za koordinaciju i osiguravanje očuvanja i razvoja stokova kojima zajednički upravljaju u sjeveroistočnom Atlantiku.

                  Kako bi se izbjeglo da zbog raskida postojećeg sporazuma nastane pravni vakuum koji bi imao znatan učinak na aktivnosti flota EU-a, Norveška je pristala započeti pregovore o novom sporazumu. Sporazum iz 1980. ostat će na snazi do završetka pregovora. Norveška se složila s tim pristupom pod uvjetom da pregovori započnu u siječnju 2021. Odvijat će se usporedno s trilateralnim pregovorima u kojima sudjeluje Ujedinjena Kraljevina.

               U tu svrhu Europska unija želi sklopiti novi sporazum o ribarstvu („Sporazum”) s Kraljevinom Norveškom.

               •Dosljednost s postojećim odredbama politike u tom području

                  Ribolovni aranžmani između Europske unije i Norveške temelje se od 16. lipnja 1980. na „Sporazumu o ribarstvu između Kraljevine Norveške i Europske ekonomske zajednice”. Sporazum iz 1980., koji obuhvaća Sjeverno more i sjeveroistočni Atlantik, najvažniji je sporazum o ribarstvu između Unije i druge zemlje u smislu razmjene ribolovnih mogućnosti i mjera zajedničkog upravljanja. Nakon početnog razdoblja od deset godina sporazum se sada automatski obnavlja svakih šest godina, osim ako jedna strana devet mjeseci unaprijed obavijesti o raskidu. Posljednje automatsko produljenje bilo je 2015. za razdoblje do 16. lipnja 2021.

                  Sporazumom iz 1980. pruža se pravna osnova za dogovor o ukupnim dopuštenim ulovima (TAC-ovi) iz stokova kojima se zajednički upravlja i za uzajamni pristup kojim se plovilima obiju strana omogućuje da obavljaju ribolov u vodama druge strane. Novim sporazumom trebali bi se poštovati postojeći uvjeti uzajamnog pristupa i udjela u kvotama, koji se temelje na tradicionalnoj aktivnosti flote Unije.

                  Novi sporazum bit će obuhvaćen širim područjem primjene zajedničke ribarstvene politike (ZRP). Njime će se osigurati temelj za odnose u ribarstvu na područjima na kojima se stokovima upravlja zajedno s Norveškom radi promicanja održivog iskorištavanja, upravljanja i očuvanja morskih bioloških resursa, u skladu s ciljevima ZRP-a i načelima dobrog upravljanja.

               •Dosljednost u odnosu na druge politike Unije

                  Nije primjenjivo.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna osnova ove Odluke jest članak 218. Ugovora o funkcioniranju Europske unije (UFEU), kojim se utvrđuje postupak pregovaranja i sklapanja međunarodnih sporazuma.

               •Supsidijarnost (za neisključivu nadležnost)

                  Nije primjenjivo (isključiva nadležnost).

               •Proporcionalnost

                  Odluka je proporcionalna cilju.

               •Odabir instrumenta

                  Instrument je predviđen člankom 218. stavcima 3. i 4. UFEU-a.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije / provjere primjerenosti postojećeg zakonodavstva

                  Nije primjenjivo.

               •Savjetovanja s dionicima

                  Nije primjenjivo.

               •Prikupljanje i primjena stručnog znanja

                  Nije primjenjivo.

               •Procjena učinka

                  Nije primjenjivo.

               •Primjerenost i pojednostavnjenje propisa

                  Nije primjenjivo.

               •Temeljna prava

                  Nije primjenjivo.

               4.UTJECAJ NA PRORAČUN

                  Nije primjenjivo.

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

                  Očekuje se da će pregovori započeti tijekom prvog tromjesečja 2021.

               •Dokumenti s objašnjenjima (za direktive)

                  Nije primjenjivo.

               •Detaljno obrazloženje posebnih odredaba prijedloga

                  Komisija preporučuje sljedeće:

                  –
                        da Vijeće ovlasti Komisiju za otvaranje i vođenje pregovora o sklapanju novog sporazuma o ribarstvu s Kraljevinom Norveškom,

                  –
                        da Komisija bude imenovana pregovaračem Unije o tom pitanju,

                  –
                        da Komisija vodi pregovore uz savjetovanje s posebnim odborom, kako je utvrđeno u Ugovoru o funkcioniranju Europske unije,

                  –
                        da Vijeće odobri pregovaračke smjernice iz Priloga ovoj Preporuci.

               Preporuka za

               ODLUKU VIJEĆA

               o odobravanju otvaranja pregovora o novom sporazumu o ribarstvu između Europske unije i Kraljevine Norveške

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 218. stavke 3. i 4.,

               uzimajući u obzir preporuku Komisije,

               budući da:

               (1)Odnosi u području ribarstva između Unije i Norveške temelje se na Sporazumu o ribarstvu između Kraljevine Norveške i Europske ekonomske zajednice, koji je potpisan 27. veljače 1980. i stupio na snagu 16. lipnja 1981.

               (2)Nakon početnog razdoblja od deset godina taj se Sporazum automatski produljuje svakih šest godina, a posljednji je put produljen 2015.

               (3)Sporazumom su obuhvaćeni Sjeverno more, Skagerrak i sjeveroistočni Atlantik te se njime omogućuje utvrđivanje ukupnih dopuštenih ulova za zajedničke stokove, prijenos ribolovnih mogućnosti, zajedničke tehničke mjere te rješavanje pitanja povezanih s kontrolom i provedbom.

               (4)Norveška je izrazila želju da se postojeći sporazum zamijeni zbog znatnog učinka koji bi povlačenje Ujedinjene Kraljevine iz Unije trebalo imati na zajedničko upravljanje stokovima u sjeveroistočnom Atlantiku. Nakon prijelaznog razdoblja za povlačenje Ujedinjene Kraljevine (koje istječe krajem 2020.) stokovi će biti uređeni bilateralnim ili trilateralnim sporazumima. Stokovi koji se nalaze u vodama pod jurisdikcijom Ujedinjene Kraljevine, Unije i Norveške bit će obuhvaćeni posebnim trilateralnim sporazumom. S obzirom na želju Norveške da se postojeći sporazum zamijeni, potrebno je sklopiti novi bilateralni sporazum koji se odnosi na stokove koji su pod isključivom jurisdikcijom Norveške i Unije.

               (5)U skladu s člankom 63. stavkom 1. Konvencije Ujedinjenih naroda o pravu mora
                  2
                i uzimajući u obzir opće odnose Unije s Norveškom, važno je zadržati suradnju u području odgovornog ribarstva kako bi se osiguralo dugoročno očuvanje i održivo iskorištavanje živih morskih resursa.

               (6)Stoga bi trebalo otvoriti pregovore s Norveškom radi sklapanja novog bilateralnog sporazuma o ribarstvu,

               DONIJELO JE OVU ODLUKU:

               Članak 1.

               Komisiju se ovlašćuje da, u ime Unije, u pregovorima dogovori novi sporazum o ribarstvu s Kraljevinom Norveškom.

               Članak 2.

               Pregovaračke smjernice utvrđene su u Prilogu.

               Članak 3.

               Pregovori se vode uz savjetovanje s radnom skupinom Vijeća za vanjsku ribarstvenu politiku.

               Članak 4.

               Ova je Odluka upućena Komisiji.

               Sastavljeno u Bruxellesu

                     Za Vijeće

                     Predsjednik

                     (1)

                        Konvencija Ujedinjenih naroda o pravu mora (SL L 179, 23.6.1998., str. 3.).

                     (2)

                        Konvencija Ujedinjenih naroda o pravu mora (SL L 179, 23.6.1998., str. 3.).

    ---documentbreak---

               EUROPSKA KOMISIJA
            Bruxelles, 9.12.2020.
            COM(2020) 787 final
            PRILOG

            Preporuci za
            ODLUKU VIJEĆAo odobravanju otvaranja pregovora o novom sporazumu o ribarstvu između Europske unije i Kraljevine Norveške

               PRILOG

               Smjernice za pregovore o novom sporazumu o ribarstvu s Kraljevinom Norveškom

               1.Cilj je pregovora sklopiti novi sporazum kojim se utvrđuju opća načela i ciljevi odnosa u području ribarstva između Unije i Norveške te uspostavlja okvir za upravljanje zajedničkim ribljim stokovima i za uzajamni pristup vodama i resursima.

               2.Sporazum bi trebao obuhvaćati suradnju u izradi mjera za održivo iskorištavanje i očuvanje resursa, uključujući izbjegavanje odbacivanja ulova.

               Konkretno, Komisija bi trebala nastojati:

               ·osigurati da te mjere budu nediskriminirajuće i da se temelje na znanstvenom pristupu koji je u skladu s ciljem postizanja najvišeg održivog prinosa za dotične stokove;

               ·uključiti odredbe o suradnji u području kontrole i provedbe, prikupljanja podataka i znanstvenih savjeta;

               ·omogućiti kontinuirano odgovorno ribarstvo kojim se osigurava dugoročno očuvanje i održivo iskorištavanje morskih bioloških resursa, u skladu s relevantnim načelima međunarodnog prava;

               ·očuvati ribolovne mogućnosti Unije i izbjeći gospodarske poremećaje ribolovnih aktivnosti obiju strana;

               ·očuvati postojeće uvjete uzajamnog pristupa i stabilne udjele u kvotama, koji se mogu prilagođavati samo uz pristanak obiju strana;

               ·uključiti načine prijenosa i razmjene kvota te utvrđivanja godišnjih ili višegodišnjih ukupnih dopuštenih ulova ili ograničenja napora na temelju dugoročnih strategija upravljanja;

               ·uključiti načine izdavanja odobrenja za ribolov i odredbe kojima se osigurava jednako postupanje i usklađenost, uključujući zajedničke aktivnosti kontrole i inspekcije.

               3.Sporazumom će se uspostaviti odgovarajući institucionalni okvir za suradnju u području očuvanja i upravljanja zajedničkim ribljim stokovima, čime će se omogućiti usklađen pristup upravljanju zajedničkim stokovima s obzirom na druge sporazume koje će EU možda sklopiti za dotične strane.

               4.U bilateralnim pregovorima o uvjetima uzajamnog pristupa i udjelima u kvotama u ribarstvu između Europske unije i Kraljevine Norveške trebali bi se uzeti u obzir rezultati pregovora o trilateralnom sporazumu Unije o ribarstvu s Ujedinjenom Kraljevinom Velike Britanije i Sjeverne Irske i Kraljevinom Norveškom, kojim su obuhvaćeni stokovi koji se nalaze u vodama Unije te u vodama pod suverenitetom i jurisdikcijom Ujedinjene Kraljevine i Kraljevine Norveške.

               5.Sporazum bi trebalo pravodobno sklopiti kako bi postojeći sporazum zamijenio do 2023. Stoga bi trebao sadržavati klauzulu o stavljanju izvan snage postojećeg sporazuma.


               EUROPSKA KOMISIJA
            Bruxelles, 20.3.2020.
            COM(2020) 106 final
            Preporuka za
            ODLUKU VIJEĆA
            o izmjeni Odluke Vijeća od 7. lipnja 2016. o ovlašćivanju Komisije za otvaranje pregovora o sveobuhvatnom sporazumu o zračnom prometu između Europske unije i njezinih država članica i država članica Udruženja država jugoistočne Azije (ASEAN) u pogledu pitanja koja su u isključivoj nadležnosti Unije

               OBRAZLOŽENJE

               1.KONTEKST PREPORUKE

               •Razlozi i ciljevi preporuke

                  Europska komisija je 7. prosinca 2015. predložila Strategiju zrakoplovstva za Europu koja uključuje niz prijedloga odluka Vijeća kojima se Komisija ovlašćuje za otvaranje pregovora između Europske unije i određenih trećih zemalja o sveobuhvatnim sporazumima o zračnom prometu. Jedan od tih prijedloga (COM(2015) 609 final) bio je za otvaranje pregovora s Udruženjem država jugoistočne Azije (ASEAN).

                  Vijeće je 7. lipnja 2016. odlučilo ovlastiti Komisiju za otvaranje pregovora o sveobuhvatnom sporazumu o zračnom prometu između Europske unije i njezinih država članica i država članica ASEAN-a u pogledu pitanja koja su u isključivoj nadležnosti Unije. Razdoblje valjanosti Odluke Vijeća je četiri godine, tj. ona prestaje važiti 7. lipnja 2020.

                  U vezi s Odlukom Vijeća Komisija je dala izjavu u kojoj smatra da vremensko ograničavanje ovlaštenja nije u skladu s Ugovorima, posebno s člankom 218. stavkom 3. UFEU-a.

                  Komisija je 24. lipnja 2016. obavijestila vladu svake od 10 država članica ASEAN-a o davanju ovlasti Vijeća za otvaranje pregovora s državama članicama ASEAN-a i pozvala ASEAN da započnu pregovore.

                  Prvi krug pregovora održan je 27. i 28. studenoga 2016. u Bruxellesu. Osmi i zasad posljednji krug pregovora održan je od 20. do 22. studenoga 2018. u Salzburgu. Tijekom osmog kruga pregovora postignut je dogovor o većini dijelova nacrta sporazuma, a obje su se strane složile da će se interno savjetovati o nekoliko neriješenih pitanja.

                  Interna savjetovanja ASEAN-a još su u tijeku.

                  Cilj je ove preporuke pozvati Vijeće da izmijeni Odluku od 7. lipnja 2016. bez izmjene pregovaračkih smjernica priloženih odluci Vijeća.

               •Dosljednost s postojećim odredbama politike u određenom području

                  Preporuka o izmjeni Odluke iz lipnja 2016. o ovlašćivanju Komisije za otvaranje pregovora s državama članicama ASEAN-a u potpunosti je u skladu s ciljevima vanjske politike Unije utvrđenima u sveobuhvatnoj Strategiji zrakoplovstva koju je Komisija predložila u prosincu 2015. radi jačanja konkurentnosti europskog zrakoplovnog sektora.

               •Dosljednost u odnosu na druge politike Unije

                  Ova je preporuka u potpunosti u skladu s ciljevima zrakoplovne politike Unije te se njome promiču i drugi ciljevi politike i povezane politike, na primjer u području radničkih prava, okoliša i borbe protiv klimatskih promjena, kako bi obje strane mogle bolje postići te ciljeve.

               2.PRAVNA OSNOVA

               •Pravna osnova

               Članak 218. stavak 3. UFEU-a.

               •Odabir instrumenta

                  Predloženi instrument: Odluka Vijeća na temelju članka 218. stavka 3. UFEU-a.

                  Druga sredstva ne bi bila primjerena zbog sljedećeg razloga:

                  Odluka Vijeća na temelju članka 218. stavka 3. UFEU-a kojom se Komisija ovlašćuje za otvaranje pregovora predviđeni je postupak za pregovore o međunarodnom prometu.

               Preporuka za

               ODLUKU VIJEĆA

               o izmjeni Odluke Vijeća od 7. lipnja 2016. o ovlašćivanju Komisije za otvaranje pregovora o sveobuhvatnom sporazumu o zračnom prometu između Europske unije i njezinih država članica i država članica Udruženja država jugoistočne Azije (ASEAN) u pogledu pitanja koja su u isključivoj nadležnosti Unije

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 218. stavak 3.,

               uzimajući u obzir preporuku Komisije,

               budući da:

               Neposredno nakon donošenja Odluke Vijeća od 7. lipnja 2016. o ovlašćivanju Komisije za otvaranje pregovora o sveobuhvatnom sporazumu o zračnom prometu između Europske unije i njezinih država članica i država članica Udruženja država jugoistočne Azije (ASEAN) u pogledu pitanja koja su u isključivoj nadležnosti Unije, Komisija se obratila svakoj državi članici ASEAN-a s ciljem započinjanja pregovora.

               Od studenoga 2016. održano je osam krugova pregovora.

               U danim okolnostima nije vjerojatno da bi se pregovori mogli uspješno završiti prije isteka valjanosti ovlaštenja dodijeljenog Odlukom Vijeća od 7. lipnja 2016., tj. do 7. lipnja 2020.

               Stoga je, u interesu Unije, potrebno izmijeniti tu Odluku kako bi se Komisiji omogućilo vođenje pregovora u okviru koji je poticajan za njihov uspješan dovršetak,

               DONIJELO JE OVU ODLUKU:

               Članak 1.

               Odluka Vijeća od 7. lipnja 2016. o ovlašćivanju Komisije za otvaranje pregovora o sveobuhvatnom sporazumu o zračnom prometu između Europske unije i njezinih država članica i država članica Udruženja država jugoistočne Azije (ASEAN) u pogledu pitanja koja su u isključivoj nadležnosti Unije mijenja se kako slijedi:

               1.naslov Odluke zamjenjuje se sljedećim:

               „Odluka Vijeća od 7. lipnja 2016. o ovlašćivanju Komisije za otvaranje pregovora o sveobuhvatnom sporazumu o zračnom prometu između Europske unije i njezinih država članica i država članica Udruženja država jugoistočne Azije (ASEAN)”;

               2.tekst članka 1. zamjenjuje se sljedećim:

               „Komisiju se ovlašćuje da u pregovorima dogovori, u ime Unije, sveobuhvatni sporazum o zračnom prometu s državama članicama Udruženja država jugoistočne Azije (ASEAN).”;

               3.tekst članka 3.a zamjenjuje se sljedećim:

                  „Ova Odluka vrijedi neograničeno vrijeme.”.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik